# SÆRUTSKRIFT

Arkivsak-dok. 19/10825-1

Saksbehandler Frode Lindland

Forslag til lokal forskrift om tiltak for å motvirke fare for forurensing fra nedgravde oljetanker i Gjerstad kommune

|  |  |  |
| --- | --- | --- |
| Saksgang | Møtedato | Saknr |
| 1 Formannskapet | 10.09.2019 | 19/69 |

**Formannskapet har behandlet saken i møte 10.09.2019 sak 19/69**

Møtebehandling

Votering

Rådmannens innstilling ble enstemmig vedtatt.

Formannskapet vedtak/innstilling

1. Formannskapet viser til saksutredningen og vedtar at lokal forskrift for nedgravde oljetanker legges ut på offentlig høring, jf. forurensningsforskriften § 1-2.
2. Forskriften legges ut på høring i 6 uker.

Forslag til lokal forskrift om tiltak for å motvirke fare for forurensing fra nedgravde oljetanker i Gjerstad kommune

Rådmannens forslag til vedtak

1. Formannskapet viser til saksutredningen og vedtar at lokal forskrift for nedgravde oljetanker legges ut på offentlig høring, jf. forurensningsforskriften § 1-2.
2. Forskriften legges ut på høring i 6 uker.

Vedlegg

Forslag til lokal forskrift
Forurensningsforskriftens kapittel 1

Sammendrag

*Regjeringen har vedtatt et forbud mot bruk av fyringsolje og parafin til oppvarming av boliger fra 1. januar 2020.*

*Nedgravde oljetanker utgjøre en potensiell forurensningskilde. Det er ikke kjent hvor mange slike tanker det finnes i Gjerstad kommune, men det antas at antallet er ca. 270.000 på landsbasis. Olje-fyringsanlegg var vanlige for 30–40 år siden. En del av disse er allerede tatt ut av bruk og erstattet av andre oppvarmingskilder, men det finnes lite dokumentasjon på om disse er tømt, rengjort, eller gravd opp.*

*Tiltak for å motvirke fare for forurensing fra nedgravde oljetanker finnes i forurensningsforskriften kapittel 1. Kapittel 1 i forskriften er en frivillig forskrift for kommunen, og denne trer bare i kraft dersom kommunestyret vedtar å fastsette en lokal forskrift. Miljødirektoratet oppfordrer kommunene til å vedta en slik forskrift.*

*Rådmannen innstiller derfor på at lokal forskrift om tiltak for å motvirke fare for forurensning fra nedgravde oljetanker sendes ut på høring.*

Bakgrunn og vurderinger

Klimaforliket i Stortinget fastsetter at det i 2020 skal innføres et forbud mot fyring med mineralolje til oppvarming av bygninger. Forbudet omfatter kun bruken av mineralsk olje, og stiller ikke krav om tømming, rensing, eller fjerning av slike tanker.

Kommunen er forurensningsmyndighet for nedgravde oljetanker. Uten en lokal forskrift gjelder forurensningsloven. Etter forurensningsloven § 7 har tankeier en plikt til å unngå forurensning og til å treffe tiltak dersom forurensning oppstår. Med hjemmel i § 48 i forurensingsloven kan kommunen føre tilsyn med nedgravde oljetanker, og stille krav om tiltak dersom det er fare for forurensning. Forurensningsloven gir m.a.o. ikke kommunen hjemmel til å stille krav om tømming, rensing, eller fjerning med mindre det er påvist fare for forurensning. Forurensningsforskriftens kapittel 1 derimot åpner for at det kan stilles slike krav.

Nedgravde oljetanker er ofte av eldre dato. Dersom disse ikke tømmes, rengjøres og/eller fjernes, vil risikoen for lekkasje stadig bli større. I følge IF Skadeforsikring kan kostnadene ved å rydde opp etter en eventuell lekkasje være betydelige, alt fra 20.000,- til flere millioner. I følge Miljødirektoratet rapporteres det om rundt 100 slike lekkasjer pr. år, og tallet forventes å øke de kommende årene. Kostnadene ved tømming, rensing og/eller fjerning, ligger gjerne på rundt 20.000,-, dvs. betydelig lavere enn de eventuelle kostnadene en lekkasje vil kunne medføre. I tillegg tilbyr Enova støtte til å bytte ut oljefyring og tank, dersom det installeres fornybar varmekilde som støttes av Enova.

De økonomiske konsekvensene for kommunen vil være små, da ansvaret i sin helhet vil ligge hos eier.

Som nevnt over rapporteres det ifølge Miljødirektoratet om ca 100 lekkasjer fra nedgravde oljetanker hvert år. Uten en lokal forskrift kan kommunen ikke kreve at disse tømmes, rengjøres og/eller fjernes, før det eventuelt oppstår en lekkasje/forurensning som kan påvises, med det resultat at flere slike oljetanker blir liggende uten tilstrekkelige tiltak.

Konsekvensen av en eventuell lekkasje vil kunne ha en stor påvirkning på folkehelsen og levevilkårene lokalt.

Nedgravde oljetanker er ofte gamle, og med en gjennomsnittlig levealder på rundt 30 år. Overskrides tankenes levealder øker risikoen for lekkasje betydelig. Selv "tomme" tanker inneholder betydelige mengder restolje, opp til 1/10 av tankens volum. Tankene utgjør m.a.o. en potensielt stor forurensningskilde.

Konklusjon

Rådmannen innstiller på at det vedtas en lokal forskrift om nedgravde oljetanker.

13.september.2019